TymeBank: Pick n Pay-plan ’n groot sukses | Netwerk24
Deur Elvira Wood 12 Junie 2019 05:00
TymeBank se strategie om kliënte via Pick n Pay- en Boxer-winkels te bereik, blyk ’n groot sukses te wees.
’n TymeBank-kiosk.Foto: Reuters
Dié digitale bank, wat in Februarie amptelik geopen is, hoop om teen einde Junie ’n halfmiljoen kliënte te hê.
Teen die eerste week van Junie het hy 400 000 kliënte gehad.
Luidens ’n voorlegging Maandag aan beleggers, bank kliënte ook toenemend groter bedrae by TymeBank.
In die eerste 18 weke van die bank se bestaan – sedert November 2018, nog voor die bank se amptelike bekendstelling aan die publiek – het kliënte gemiddeld minder as R500 in hul rekeninge gehad.
Die gemiddelde bedrag per rekening het nou tot net meer as R3 000 gestyg.
TymeBank het net 120 werknemers teenoor groter banke soos Standard Bank, Absa en FNB wat elk meer as 40 000 werknemers het.
Die bank het egter ’n groot netwerk van afsetpunte met kioske in meer as 500 Pick n Pay- en Boxer-winkels. Die bank sê sy kioske gaan binnekort in al 730 van dié winkels wees. Net Capitec sal dan meer afsetpunte as TymeBank hê met 840 kitsbanke en takke waar kliënte kan sake doen.
TymeBank trek nie net die aandag van Suid-Afrikaners op soek na ’n nuwe bank nie, maar ook dié van beleggers.
Roger Grobler, vennoot by die Ethos Artificial Intelligence-fonds, het Maandag in ’n onderhoud met CNBC Africa gesê die bank se strategie maak hom só aantreklik dat dié fonds besluit het om R200 miljoen daarin te belê.
Grobler sê die pas waarteen die bank groei is “verstommend”.
Ethos besit nou ’n belang van 8% in die bank.
Die grootste aandeelhouer in TymeBank is Patrice Motsepe se African Rainbow Capital.
Meer oor: Pick N Pay | Tymebank | Patrice Motsepe | Kleinhandelaars | Banke | Digitale Bankdienste